ΓΡΑΠΤΗ ΕΡΩΤΗΣΗ E-0179/99

υποβολή: Irene Soltwedel-Schäfer (V) προς την Επιτροπή

(11 Φεβρουαρίου 1999)

Θέμα: Έρευνα στον τομέα της ΣΕΒ - υπέρβαση των ορίων μεταξύ των ειδών

1. Είναι επιστημονικώς εξακριβωμένο ότι η ΣΕΒ μπορεί να μεταδοθεί από τα βοοειδή στον άνθρωπο. Δεδομένου ότι η Σ.Ε. εμφανίζεται σε πολλά είδη ζώων (υπέρβαση των ορίων μεταξύ των ειδών) υπάρχει κίνδυνος να μεταδοθεί η ΣΕΒ σε χοίρους και όρνιθες και κατά συνέπεια να περάσει στην αλυσίδα τροφίμων που προορίζονται για τη διατροφή του ανθρώπου.

α) Ποια είναι τα ερευνητικά προγράμματα που υπάρχουν από το 1991 στην Ευρωπαϊκή Ένωση για την διερεύνηση των δυνατοτήτων μετάδοσης της ΣΕΒ σε άλλα είδη ωφελίμων ζώων στον τομέα της γεωργίας;

β) Ποια πανεπιστημιακά ιδρύματα και σε ποια κράτη έχουν θέσει το θέμα αυτό στο επίκεντρο των εργασιών τους;

2. Ποια είναι τα επιστημονικά πορίσματα που υπάρχουν στον εν λόγω τομέα;

3. Πόσες και ποιες πιστώσεις διατίθενται από τον Προϋπολογισμό για τους ερευνητές;

Απάντηση της κας Cresson εξ ονόματος της Επιτροπής

(25 Μαρτίου 1999)

1. α) Στον τομέα των μεταδοτικών σπογγωδών εγκεφαλοπαθειών (ΜΣΕ), η Κοινότητα, από το 1991 και εντεύθεν, στήριξε 54 ερευνητικά έργα, με συνολική κοινοτική συμμετοχή περίπου 46.2 εκατομμύρια Ευρώ. Οι δραστηριότητες αυτές ασκήθηκαν ή ασκούνται στο πλαίσιο των κοινοτικών ειδικών ερευνητικών προγραμμάτων Βιοϊατρική και Υγεία (Biomed), Βιοτεχνολογία (Biotech) και Γεωργία και Αλιεία (FAIR) του τετάρτου προγράμματος πλαισίου για την έρευνα και την τεχνολογική ανάπτυξη.

11 από τα 54 έργα στηρίζονται μέσω προσκλήσεων υποβολής προτάσεων στο πλαίσιο των προγραμμάτων Biomed, Biotech και FAIR. Τα υπόλοιπα 43 έργα είναι αποτέλεσμα του σχεδίου δράσεως για την έρευνα όσον αφορά τις ΜΣΕ, που δρομολόγησε η Επιτροπή τον Ιούνιο του 1996.

Επιπλέον, το Κοινό Κέντρο Έρευνών (ΚΚΕρ), εξ ονόματος της Επιτροπής και σε συνεργασία με ανεξάρτητους εμπειρογνώμονες, συμμετέχει σε τρία έργα που σχετίζονται με την βόεια σπογγώδη εγκεφαλοπάθεια (ΒΣΕ): "Ανίχνευση βόειων ζωϊκών γευμάτων στις ζωοτροφές φυτικής προελεύσεως", "Ανίχνευση κατάλληλης θερμικής επεξεργασίας των ζωϊκών γευμάτων" και "Αξιολόγηση των μεταθανάτιων δοκιμών για την ανίχνευση ΒΣΕ", με προϋπολογισμό περίπου 1 εκατομμυρίου Ευρώ.

Το ζήτημα της μεταδοτικότητας της ΒΣΕ αντιμετωπίζεται, υπό διαφορετικά πρίσματα, σε επτά έργα. Δύο έργα αποβλέπουν στην μελέτη των μηχανισμών της μετάδοσης της ΒΣΕ και του φραγμού του είδους. Ένα έργο αποβλέπει στην αξιολόγηση της δυνητικής μεταδοτικότητας της ΒΣΕ από τα βοοειδή στα χοιροειδή, ενώ ένα άλλο έργο αποβλέπει στην ανάπτυξη προκλινικής δοκιμής για την διαφοροποίηση της μόλυνσης από τρομώδη ασθένεια και ΒΣΕ στα πρόβατα. Επιπλέον, τρία έργα αποβλέπουν στον περιορισμό των κινδύνων μετάδοσης, μέσω της λήψεως μέτρων για την αποφυγή της μόλυνσης του κρέατος; της βελτίωσης των μεθόδων αποστείρωσης για την παραγωγή πρωτεϊνών των ζωοτροφών; και για την ανάπτυξη διαδικασιών για την ενεργοποίηση των παραγόντων ΜΣΕ. Περίληψη του περιεχομένου των έργων διαβιβάζεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.

1. α) Διαβιβάζεται επίσης απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου κατάλογος των φορέων που συμμετέχουν στα εν λόγω έργα.

2. Όλες οι εργασίες για την μεταδοτικότητα της ΒΣΕ άρχισαν κατά τη διάρκεια του 1998 και ως εκ τούτου είναι πρόωρο να αναμένονται αποτελέσματά τους στην παρούσα φάση.

3. Το σύνολο των κονδυλίων του προϋπολογισμού για τις εν λόγω δραστηριότητες ανέρχεται σε περίπου 7.6 Ευρώ.